**บทที่ 1**

**บทนำ**

**1.1 ภูมิหลัง**

ปัญหาการแพร่ระบาดของยาเสพติดเป็นปัญหาที่ทั่วโลกให้ความสำคัญ เนื่องจากเป็นปัญหาที่ส่งผลกระทบกับทุกภาคส่วนในวงกว้าง และเป็นสาเหตุที่ก่อให้เกิดปัญหาต่าง ๆ ตามมาอย่างมากมาย ไม่ว่าจะเป็นปัญหาอาชญากรรม และความรุนแรงต่าง ๆ ที่นำมาซึ่งความสูญเสียทั้งชีวิตและทรัพย์สิน

สาเหตุสำคัญที่ทำให้ปัญหายาเสพติดภายในประเทศขยายตัวคือ กลุ่มผู้เข้าไปกระทำความผิดเกี่ยวกับยาเสพติดมีแนวโน้มเปลี่ยนจากกลุ่มผู้ใช้แรงงานเป็นกลุ่มเยาวชนและนักเรียนนักศึกษามากขึ้น โดยอายุของผู้เข้ามาเกี่ยวข้องมีแนวโน้มลดลงมาสู่กลุ่มเด็กและเยาวชนที่มีอายุต่ำกว่า 20 ปี ปัญหาดังกล่าวเกี่ยวเนื่องกับปัญหาพื้นฐานด้านเศรษฐกิจและสังคมยังคงเป็นเงื่อนไขผลักดันให้เด็กและเยาวชนตกเป็นกลุ่มเสี่ยงและเข้าสู่วงจรปัญหายาเสพติด โดยเฉพาะความอ่อนแอของสถาบันสังคมและครอบครัว ปัญหาความยากจน ปัญหาความไม่เป็นระเบียบและการปล่อยปละละเลยต่อการปฏิบัติตามกฎหมายของสถานบันเทิง สถานบริการ หอพัก และแหล่งมั่วสุมต่าง ๆ ซึ่งจำเป็นต้องควบคุมและจัดระเบียบ เพื่อมิให้พื้นที่เสี่ยงดังกล่าวเป็นแหล่งแพร่ระบาดยาเสพติด ควบคู่ไปกับการจัดกิจกรรมปรับเปลี่ยนและแก้ไขพฤติกรรมเด็กและเยาวชนที่มีพฤติกรรมเสี่ยง รวมทั้งกิจกรรมเสริมสร้างภูมิคุ้มกันยาเสพติดป้องกันมิให้เด็กเยาวชนโดยทั่วไป ซึ่งเป็นคนกลุ่มใหญ่มิให้ตกเป็นกลุ่มเสี่ยงและเข้าสู่วงจรของปัญหา

(กรรณิกา ข่มแก้ว. 2555)

รัฐบาลได้กำหนด นโยบายเร่งด่วนเกี่ยวกับปัญหายาเสพติด คือ เร่งรัดปราบปรามผู้มีอิทธิพลและยาเสพติด โดยยึดหลักการว่าผู้เสพคือผู้ป่วยที่ต้องได้รับการรักษา ส่วนผู้ค้าคือผู้ที่ต้องได้รับโทษตามกระบวนการยุติธรรม โดยใช้กระบวนการมีส่วนร่วมของชุมชนควบคู่กับมาตรการปราบปรามและใช้กฎหมายอย่างจริงจัง รัฐบาลจึงได้มีคำสั่งจัดตั้งศูนย์อำนวยการพลังแผ่นดินเอาชนะยาเสพติดแห่งชาติ โดยกำหนดยุทธศาสตร์พลังแผ่นดินเอาชนะยาเสพติดกำหนดนโยบายสำคัญเร่งด่วนในการเอาชนะยาเสพติดให้ทุกภาคส่วนในสังคมผนึกกำลังความสามัคคีของคนในชาติ ร่วมแรงร่วมใจกันแก้ไขปัญหายาเสพติดให้สัมฤทธิผลโดยเร็ว (กรรณิกา ข่มแก้ว. 2555)

ช่วงการประกาศสงครามขั้นเด็ดขาดกับยาเสพติดได้ดำเนินกลยุทธ์ แยกสลายทำลายโครงสร้างปัญหา ด้วยการดึงกลุ่มผู้เสพยาเสพติด และกลุ่มผู้ค้ารายย่อย มาฟื้นฟูพัฒนาให้กลับมาเป็นพลังแผ่นดิน ควบคู่กับการกดดันและปราบปรามขั้นเด็ดขาดกับผู้ผลิต ผู้ค้ายาเสพติดรายสำคัญที่ไม่เลิกพฤติการณ์ รวมทั้งได้มีความพยายามที่จะฟื้นฟู ดูแล พัฒนาและสร้างความเข้มแข็งของพลังแผ่นดินและชุมชนให้เข้ามาเฝ้าระวังดูแลปัญหาและนำไปสู่ความยั่งยืน ส่งผลให้มีผู้เสพยาเสพติด มารายงานตัวเข้ารับการบำบัดรักษา กว่า 300,000 คน ผู้ค้ามารายงานตัว กว่า 43,000 คน ซึ่งส่วนหนึ่งได้นำเข้ารับการอบรมปรับเปลี่ยนความคิดและพฤติกรรมให้ ละ เลิกเกี่ยวข้องกับยาเสพติด รวมทั้งได้มีการเสริมสร้างความเข้มแข็งของหมู่บ้านและชุมชน และกลุ่มพลังแผ่นดินในการเฝ้าระวังดูแล ป้องกันและแก้ไขปัญหา มีผู้ประสานพลังแผ่นดินทุกหมู่บ้านและชุมชน และสมาชิก ทู บี นัมเบอร์ วัน (To Be Number One) ในชุมชนสถานศึกษา สถานประกอบการทั่วประเทศ มีการดำเนินยุทธศาสตร์และปฏิบัติการอย่างต่อเนื่องเป็นระยะ จนถึงปฏิบัติการล่าสุด เป็นความพยายามในการชี้สถานการณ์ปัญหาที่ตรงจุด และกำหนดภารกิจให้หน่วยงานที่เกี่ยวข้อง รวมทั้งการเสริมสร้างความเข้มแข็งของกลไกของสังคมเพื่อเป็นรั้วป้องกันยาเสพติดซึ่งเป็นพื้นฐานที่จะนำไปสู่การเสริมสร้างความเข้มแข็งบรรลุถึงขั้นที่จะเอาชนะยาเสพติด ซึ่งเป็นภารกิจที่จะต้องดำเนินการในช่วงระยะต่อไป(ศูนย์อำนวยการพลังแผ่นดินเอาชนะยาเสพติดแห่งชาติ. 2555)

หลังจากรัฐบาลประกาศสงครามกับยาเสพติดตั้งแต่ปี พ.ศ.2546 และดำเนินยุทธศาสตร์พลังแผ่นดินเอาชนะยาเสพติด โดยกำหนดแผนที่ทางความคิดของกลยุทธ์ (Roadmap) ในการต่อสู้กับยาเสพติด และปฏิบัติการกวาดล้างยาเสพติดมาเป็นระยะ ทำให้สถานการณ์ปัญหายาเสพติดลดความรุนแรงลงมาช่วงระยะเวลาหนึ่ง ปัจจุบันสถานการณ์ยาเสพติดหวนกลับมาเป็นปัญหาสำคัญและมีแนวโน้มที่จะขยายตัวรุนแรงมากขึ้นใกล้เคียงกับระดับก่อนประกาศสงครามกับยาเสพติด ปัจจัยสำคัญส่วนหนึ่งเนื่องมาจากพลังแผ่นดินทุกภาคส่วนยังไม่เข้มแข็งพอที่จะผนึกกำลังเป็นวาระของคนในชาติที่จะร่วมกันแก้ไขปัญหาจนนำไปสู่ชัยชนะอย่างยั่งยืน รวมทั้งจากปัจจัยด้านเศรษฐกิจสังคมภายในประเทศที่ส่งผลทำให้ผู้คนส่วนหนึ่งตกเป็นเหยื่อของยาเสพติด ควบคู่กับปัจจัยจากภายนอกประเทศที่ยังคงส่งผลทำให้ปัญหาการผลิตและนำเข้ายาเสพติดยังคงเป็นปัญหาสำคัญที่ทำให้ปัญหายาเสพติดดำรงอยู่ และจะขยายตัวรุนแรงขึ้น

(ศูนย์อำนวยการพลังแผ่นดินเอาชนะยาเสพติดแห่งชาติ. 2555)

ผู้ค้ายาเสพติดที่ถูกจับกุมดำเนินคดีในช่วงระยะที่ผ่านมา แม้จะถูกดำเนินคดีด้วยมาตรการตามกฎหมายแต่ยังคงมีพฤติการณ์ความเคลื่อนไหวโดยการติดต่อสั่งการค้ายาเสพติดจากเรือนจำ ซึ่งพบว่าผู้ต้องขังหลายรายมีศักยภาพและความเคลื่อนไหวสูง และมีเครือข่ายที่สามารถติดต่อกับผู้ต้องขังในเรือนจำอื่น ๆ และขบวนการภายนอกได้อย่างต่อเนื่อง พบนักค้ายาเสพติดรายเก่าบางส่วนที่กลับมาเคลื่อนไหวใหม่ในขณะที่กลุ่มองค์กรอาชญากรรมและอาชญากรรมข้ามชาติมีบทบาทและมีความสำคัญมากขึ้นในการลักลอบนำยาเสพติดจากภูมิภาคอื่นเข้ามาจำหน่ายในประเทศ เครือข่ายชาวต่างชาติโดยเฉพาะชาวไนจีเรีย อิหร่าน ปากีสถาน จีน สิงคโปร์ อินเดีย รวมทั้งประเทศเพื่อนบ้านโดยรอบ ซึ่งแต่ละปีจับกุมได้ผู้เกี่ยวข้องมาดำเนินคดีตามกฎหมายจำนวนมาก สำหรับนักค้าระดับขายส่งหรือรายย่อยแพร่กระจายตามหมู่บ้านและชุมชน และค้ายาเสพติดด้วยความระมัดระวังตัวมากขึ้น ขณะที่ผู้เสพพัฒนาตัวขึ้นเป็นนักค้ารายย่อยตามชุมชนต่าง ๆ การจับกุมคดียาเสพติดเพิ่มขึ้นอย่างต่อเนื่อง และเพิ่มสูงขึ้นทั้งในด้านปริมาณและความรุนแรง ก่อให้เกิดปัญหาซึ่งเป็นอุปสรรคต่อการพัฒนาประเทศในหลาย ๆ ด้าน โดยเฉพาะอย่างยิ่งการที่ต้องสูญเสียทรัพยากรบุคคลที่เป็นแรงงานส่วนหนึ่งไปเพราะต้องถูกจับกุมคุมขัง ดังจะเห็นได้จากสถิติผู้ต้องขังคดียาเสพติดให้โทษที่ถูกคุมขังอยู่ภายในเรือนจำและทัณฑสถานทั่วประเทศ ณ เดือนเมษายน 2559 มีจำนวนมากถึง 218,278 คน จากจำนวนผู้ต้องขังทั้งหมด 311,826 คน (กรมราชทัณฑ์. 2559) การมีผู้ต้องขังในเรือนจำเป็นจำนวนมากเป็นภาระให้แก่รัฐบาลในการจัดสรรงบประมาณมาเลี้ยงดูผู้ต้องขังเหล่านี้ ทำให้กรมราชทัณฑ์ตกอยู่ในภาวะวิกฤติ ผู้ต้องขังจำนวนมากเป็นผู้ที่อยู่ระหว่างการพิจารณาคดี เป็นผู้ด้อยโอกาสและมีฐานะยากจน ทำให้เกิดปัญหาทั้งกับตัวผู้ต้องหาเอง และปัญหากับเรือนจำได้แก่ การอยู่อย่างแออัดยัดเยียด การจัดสวัสดิการให้แก่ผู้ต้องขัง การแก้ไขฟื้นฟูผู้ต้องขัง การขาดงบประมาณและการขาดกำลังเจ้าหน้าที่ ปัญหาเรื่องสิทธิมนุษยชน ปัญหาชีวอนามัย การจัดการกับสิ่งแวดล้อมและสุขาภิบาลในเรือนจำ การแพร่กระจายของโรคติดต่อ การทะเลาะวิวาทและการใช้ความรุนแรงภายในเรือนจำ (กรมราชทัณฑ์. 2559)

จากความรุนแรงของปัญหาการแพร่ระบาดของยาเสพติด และปัญหาภายในเรือนจำและทัณฑสถานทั่วประเทศ ส่งผลให้ผู้ต้องขังจำนวนหนึ่งที่พ้นโทษออกไปแล้วหวนกลับไปกระทำผิดซ้ำจนต้องกลับเข้ามาอยู่ในเรือนจำอีก (กรมราชทัณฑ์. 2558)

ดังนั้นผู้วิจัยจึงมีความสนใจที่จะศึกษาพฤติกรรมการกระทำความผิดเกี่ยวกับยาเสพติดของผู้ต้องขัง โดยทำการศึกษาเฉพาะผู้ต้องขังในเรือนจำจังหวัดมหาสารคาม อำเภอเมือง จังหวัดมหาสารคาม เพื่อค้นหาปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดและเสนอแนะเกี่ยวกับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม

**1.2 วัตถุประสงค์ของการวิจัย**

1.2.1 เพื่อศึกษาระดับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม

1.2.2 เพื่อศึกษาปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม

1.2.3 เพื่อศึกษาข้อเสนอแนะเกี่ยวกับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม

**1.3 สมมติฐานการวิจัย**

1.3.1 พฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคามอยู่ในระดับมาก

1.3.2 ปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม ได้แก่ การกล่อมเกลาทางสังคม บุคลิกภาพ จิตวิเคราะห์ การเผชิญหน้าเยียวยารักษาตนเอง พัฒนาการการเรียนรู้ทางสังคม การคบหาสมาคมที่แตกต่างกัน การเลียนแบบ การคงชีพ กลไกของการควบคุมทางสังคม ปฏิสัมพันธ์ วัฒนธรรมของชนชั้นที่มีรายได้น้อย เศรษฐกิจ และการถูกประทับตรา

**1.4 ขอบเขตการวิจัย**

การวิจัยครั้งนี้เป็นการวิจัยเชิงปริมาณ (Quantitative Research) และเชิงคุณภาพ (Qualitative Research) ผู้วิจัยได้กำหนดขอบเขตการวิจัย ดังนี้

**1.4.1 ขอบเขตด้านเนื้อหา**

1.4.1.1 มุ่งศึกษาปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม

1.4.1.2 มุ่งศึกษาข้อเสนอแนะเกี่ยวกับพฤติกรรมการกระทำความผิดเกี่ยวกับยาเสพติด ของผู้ต้องขังเรือนจำจังหวัดมหาสารคาม

**1.4.2** **ขอบเขตด้านประชากรและกลุ่มตัวอย่าง**

1.4.2.1 **ประชากร** (Population) ที่ใช้ในการวิจัยครั้งนี้คือ ผู้ต้องขังคดียาเสพติดที่ถูกคุมขังอยู่ในเรือนจำจังหวัดมหาสารคาม จำนวน 1,306 คน (ฝ่ายทัณฑปฏิบัติ เรือนจำจังหวัดมหาสารคาม ณ วันที่ 1 กรกฎาคม พ.ศ. 2559)

1.4.2.2 **กลุ่มตัวอย่าง** (Sample) ที่ใช้ในการวิจัยครั้งนี้ แบ่งออกเป็นสองกลุ่มตามลักษณะประเภทของการวิจัยดังนี้

1.4.2.3 **การวิจัยเชิงปริมาณ** (Quantitative Research) กลุ่มตัวอย่างที่ใช้ในการวิจัย ได้แก่ ผู้ต้องขังคดียาเสพติดที่ถูกคุมขังอยู่ในเรือนจำจังหวัดมหาสารคาม จำนวน 307 คน ซึ่งได้มาจากการคำนวณโดยใช้วิธีการหากลุ่มตัวอย่างเพื่อเป็นตัวแทนของประชากรตามสูตรของทาโร่ ยามาเน่ (Taro Yamane)

1.4.2.4 **การวิจัยเชิงคุณภาพ** (Qualitative Research) ผู้วิจัยใช้วิธีการสัมภาษณ์แบบเจาะลึก (In-depth Interviews) จากผู้ให้ข้อมูลสำคัญ (Key Informant) จึงใช้วิธีเลือกกลุ่มตัวอย่างแบบเจาะจง (Purposive Sampling) จากผู้ต้องขังคดียาเสพติดที่ถูกคุมขังอยู่ในเรือนจำจังหวัดมหาสารคามจำนวน 24 คน แบ่งตามพฤติกรรมการกระทำความผิด ดังนี้

1) ผลิต นำเข้า ส่งออก จำนวน 6 คน

2) จำหน่าย ครอบครองเพื่อจำหน่าย จำนวน 6 คน

3) ครอบครอง จำนวน 6 คน

4) เสพ จำนวน 6 คน

**1.4.3 ขอบเขตด้านตัวแปร**

การศึกษาปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม ผู้วิจัยได้มุ่งศึกษาตัวแปรดังนี้

**1.4.3.1** **ตัวแปรอิสระ** (Independent Variables) คือ ปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขัง ได้แก่

1) การกล่อมเกลาทางสังคม

2) บุคลิกภาพ

3) จิตวิเคราะห์

4) การเผชิญหน้าเยียวยารักษาตนเอง

5) พัฒนาการการเรียนรู้ทางสังคม

6) การคบหาสมาคมที่แตกต่างกัน

7) การเลียนแบบ

8) การคงชีพ

9) กลไกของการควบคุมทางสังคม

10) ปฏิสัมพันธ์

11) วัฒนธรรมของชนชั้นที่มีรายได้น้อย

12) เศรษฐกิจ

13) การถูกประทับตรา

**1.4.3.2 ตัวแปรตาม** (Dependent Variable) ได้แก่พฤติกรรมการกระทำความผิดเกี่ยวกับยาเสพติดของผู้ต้องขังแบ่งออกเป็น 4 ด้าน คือ

1) ผลิต นำเข้า ส่งออก

2) จำหน่าย ครอบครองเพื่อจำหน่าย

3) ครอบครอง

4) เสพ

**1.4.4 ขอบเขตด้านพื้นที่**

เรือนจำจังหวัดมหาสารคาม อำเภอเมือง จังหวัดมหาสารคาม

**1.4.5 ขอบเขตด้านเวลา**

เดือนกรกฎาคม 2559 ถึงเดือนสิงหาคม 2559

**1.4 นิยามศัพท์เฉพาะ**

**1.4.1** **พฤติกรรม** หมายถึง กิจกรรมทุกประเภทที่มนุษย์กระทำขึ้น ไม่ว่าสิ่งนั้นจะสังเกตได้หรือไม่ได้ก็ตาม แต่สามารถวัดได้ด้วยเครื่องมือพิเศษและสามารถบอกได้ว่ามีหรือไม่มี

โดยจะประกอบด้วย 3 ส่วน คือ การแสดงออก ความนึกคิด และความรู้สึก

**1.4.2 การกระทำความผิดเกี่ยวกับยาเสพติด** หมายถึง การกระทำอันเป็นการฝ่าฝืนต่อพระราชบัญญัติยาเสพติดให้โทษ พ.ศ. 2522 และมีโทษตามที่กฎหมายบัญญัติไว้ ซึ่งอาจจะถูกดำเนินคดีตามกฎหมายหรือไม่ก็ตาม โดยในการวิจัยนี้ประกอบด้วย

**1.4.2.1 ผลิต นำเข้า ส่งออก** ผลิต หมายถึง เพาะ ปลูก ทำ ผสม แปรสภาพ เปลี่ยนรูป สังเคราะห์ทางวิทยาศาสตร์ และให้หมายความรวมตลอดถึงการแบ่งบรรจุ หรือรวมบรรจุซึ่งยาเสพติดให้โทษ

นำเข้า หมายถึง นำหรือสั่งยาเสพติดให้โทษเข้ามาในราชอาณาจักร

ส่งออก หมายถึง นำหรือส่งยาเสพติดให้โทษออกนอกราชอาณาจักร

**1.4**.**2.2 จำหน่ายครอบครองเพื่อจำหน่าย** จำหน่าย หมายถึง ขาย จ่าย แจก แลกเปลี่ยน ให้ซึ่งยาเสพติดให้โทษ ครอบครองเพื่อจำหน่ายหมายถึงมีไว้ในครอบครองซึ่งยาเสพติดให้โทษโดยไม่ได้รับอนุญาต และมีปริมาณตามที่กฎหมายกำหนดว่าให้ถือเป็นการครอบครองเพื่อจำหน่าย

**1.4**.**2.3 ครอบครอง** หมายถึงมีไว้ในครอบครองซึ่งยาเสพติดให้โทษ โดยไม่ได้รับอนุญาต

**1.4.2.4 เสพ** หมายถึง การรับยาเสพติดให้โทษเข้าสู่ร่างกายไม่ว่าจะโดยรับประทาน ดม สูบ ฉีด หรือด้วยประการใด ๆ

**1.4.3 ปัจจัยที่ส่งผลต่อพฤติกรรมการกระทำความผิดเกี่ยวกับยาเสพติด** หมายถึง ปัจจัยที่เมื่อมีการเปลี่ยนแปลงจะส่งผลให้พฤติกรรมการกระทำความผิดเกี่ยวกับยาเสพติดมีการเปลี่ยนแปลงตามไปด้วย ซึ่งในการวิจัยนี้ประกอบด้วย

**1.4.3.1 การกล่อมเกลาทางสังคม** หมายถึง กระบวนการในการพัฒนาบุคลิกภาพของคนที่ได้ฝึกฝนและเรียนรู้ในการเป็นผู้แสดงพฤติกรรมทางสังคม เรียนรู้ค่านิยม บรรทัดฐาน ความเชื่อ อาชีพ และเทคโนโลยี โดยถูกขัดเกลาจากสถาบันต่าง ๆ ในสังคม ทั้งจากครอบครัว โรงเรียน เพื่อนที่ทำงาน เป็นต้น หากความสัมพันธ์เป็นไปในทางบวกและได้รับการสนับสนุน คนจะปฏิบัติตามกฎระเบียบของสังคมเป็นอย่างดี แต่หากความสัมพันธ์เป็นไปในทางลบ คนก็จะฝ่าฝืนระเบียบ และนำไปสู่การเกิดพฤติกรรมของอาชญากร

**1.4.3.2 บุคลิกภาพ** หมายถึงสาเหตุของการกระทำความผิดมักจะเกี่ยวข้องกับบุคลิกภาพของบุคคล บุคลิกภาพที่เสี่ยงต่อการกระทำผิดได้แก่ บุคลิกภาพชนิดต่อต้านสังคม แต่ในเด็กนั้นจะถูกเรียกว่ามีความประพฤติผิดปกติ มีลักษณะคือไม่เคารพกฎเกณฑ์ใด ๆ ละเมิดสิทธิของผู้อื่น ทำลายทรัพย์สิน ก่อกวนให้ผู้อื่นได้รับความเดือดร้อน ลักขโมย โกหกตลอดเวลา มีอารมณ์หงุดหงิดหุนหันพลันแล่น และก้าวร้าว ทำการใด ๆ โดยไม่ได้คิดไว้ล่วงหน้า และไม่ได้คำนึงถึงผลที่จะเกิดตามมา เปลี่ยนที่อยู่และอาชีพบ่อย มีอาชีพผิดกฎหมาย ขาดความรับผิดชอบในการกระทำใด ๆ เห็นแก่ตัว ไม่รู้สึกเสียใจต่อความผิดที่ได้กระทำลงไป ใช้กำลังทะเลาะวิวาททำร้ายผู้อื่น โทษผู้อื่นว่าโกหกหรือทำร้ายตนก่อน ไม่สนใจในเรื่องความปลอดภัยของตนและผู้อื่น ขาดความระมัดระวังในเรื่องเพศสัมพันธ์

**1.4.3.3 จิตวิเคราะห์** หมายถึง การวิเคราะห์ทางด้านจิตของคนพบว่า ในวัยพัฒนาการตอนต้น คนต้องการความรักความอบอุ่น ถ้าไม่ได้รับการตอบสนองอย่างเพียงพอจะทำให้การพัฒนาการไม่เป็นไปตามขั้นตอนจึงอยากจะย้อนกลับไปมีชีวิตเหมือนอยู่ในครรภ์มารดา จึงมีความต้องการที่จะหลอมรวมตัวเองกับมารดาผู้ทอดทิ้ง โดยไม่สามารถเผชิญกับความรับผิดชอบในวัยผู้ใหญ่ได้ และมีความนับถือตนเองในระดับต่ำ ท้ายสุดอาจฆ่าตัวตายหรือเป็นโรคจิตในบั้นปลายของชีวิต

**1.4.3.4 การเผชิญหน้าเยียวยารักษาตนเอง**หมายถึงการที่บุคคลใช้ยาเสพติดเพื่อที่จะเปลี่ยนแปลงหรือเผชิญหน้ากับปัญหาจิตวิทยา ยาเฉพาะชนิดที่เลือกใช้จะสามารถเปลี่ยนหรือระงับความรู้สึกกังวลวิกลจริต และการได้รับความกดดันตลอดจนความยุ่งเหยิง

ต่าง ๆ ได้ การใช้ยาอย่างต่อเนื่อง เป็นกลยุทธ์ที่ใช้เผชิญหน้ากับปัญหา และการกลับไปใช้ยาของคนที่เลิกแล้วก็เป็นความล้มเหลวของวิธีการเผชิญปัญหาแบบไม่ใช้ยา

**1.4.3.5 พัฒนาการการเรียนรู้ทางสังคม** หมายถึงการที่บุคคลเรียนรู้หรือสังเกตเห็นจากตัวแบบ เช่น มีพฤติกรรมค้ายาเสพติดแล้วสามารถทำให้มีทรัพย์สินมากมาย มีลูกน้องบริวาร จึงทำให้บุคคลพยายามที่จะทำให้เกิดพฤติกรรมค้ายาเสพติดขึ้น

**1.4.3.6 การคบหาสมาคมที่แตกต่างกัน** หมายถึงอาชญากรรมเป็นผลของการคบหาสมาคมระหว่างบุคคล หรือระหว่างบุคคลกับรูปแบบของอาชญากร (Criminal Pattern) ซึ่งหากมีการคบหาสมาคมถี่หรือสม่ำเสมอมากก็จะทำให้บุคคลนั้นมีโอกาสในการกระทำผิดมากขึ้น เช่น การคบเพื่อนที่มีพฤติกรรมเกี่ยวข้องกับยาเสพติด ปัญหาครอบครัว หรือปัญหาค่านิยมทางสังคมที่ผิด

**1.4.3.7 การเลียนแบบ** หมายถึงการกระทำความผิดเป็นผลทางปัจจัยทางสังคมมีการเลียนแบบพฤติกรรม และค่านิยมทางสังคมโดยเกิดจากการเรียนรู้ กระทำผิดเพราะเคยรู้เคยเห็นมาก่อน การเลียนแบบเกิดจากการติดต่อสัมพันธ์พบเห็นหรือเรียนรู้

**1.4.3.8 การคงชีพ** หมายถึง การที่บุคคลติดยาเสพติดมีปัจจัยคือได้รับผลกระทบกระทั่งในชีวิตด้านเพศในวัยเด็กที่จะเล่นทำให้ไม่สามารถสร้างความรู้สึก อิ่มเอมใจโดยธรรมชาติได้ และไม่มีสำนึกของความรู้สึกสนุกสนานรื่นรมย์ โดยแยกลักษณะของคนพึ่งยา กับคนใช้ยากล่าวคือคนพึ่งยาอาจจะใช้ยาเป็นแหล่งความบันเทิงพื้นฐาน ในขณะที่คนใช้ยาเพื่อการพักผ่อนหย่อนใจ จะใช้ยาเป็นเพียงเพื่อความบันเทิงอันหนึ่งจากแหล่งความบันเทิงอื่น ๆ อีกหลายแห่ง

**1.4.3.9 กลไกของการควบคุมทางสังคม** หมายถึง บุคคลมีกลไกในการควบคุมอยู่ 2 ระบบ ได้แก่ ระบบควบคุมภายใน คือสิ่งที่ทำให้ตัวเราเป็นตัวเอง เช่น มีความมั่นคงในอารมณ์ รับผิดชอบสูง มีคุณธรรม มีความอดทนสูงไม่ย่อท้อต่อความยากลำบาก มีเหตุผล สามารถหาเหตุผลลดความตึงเครียดให้แก่ตนเองได้ และระบบควบคุมภายนอก คือสิ่งที่อยู่ภายนอกตัวเราทำให้เรารู้ว่าสิ่งใดถูกสิ่งใดผิด สถาบันต่าง ๆ ในสังคมที่คอยให้เพิ่มพูนความรู้ ความเข้าใจให้บุคคลมีแนวประพฤติปฏิบัติ มีเป้าหมาย และมีความหวังมีโอกาสที่จะสมหวังในชีวิต มีการชี้แนะและมีการใช้ระเบียบวินัยที่มีประสิทธิภาพ

**1.4.3.10 ปฏิสัมพันธ์** หมายถึง การอธิบายเกี่ยวกับสรรพคุณของยา องค์ประกอบของบุคคล วิธีการปฏิบัติและค่านิยมของสังคมที่สัมพันธ์กับยาและอิทธิพลของสิ่งแวดล้อม การใช้ยาทุกกรณีเกิดจากความต้องการจากผลสรรพคุณยาหรือปฏิกิริยาตอบสนองทางอารมณ์ทั้งสิ้น องค์ประกอบของบุคคลนั้น ในที่นี้หมายถึงความต้องการผ่อนคลายความรู้สึกเครียด ความไม่สามารถควบคุมความรู้สึกต่าง ๆ และอิทธิพลของบางสิ่งที่เกี่ยวข้อง เช่น เรื่องของวัย หรือเรื่องราวความเจ็บป่วยทางร่างกายและจิตใจ วิธีการปฏิบัติในสังคมเกี่ยวกับยาเป็นสิ่งสำคัญที่กระตุ้นให้คนใช้ยา รวมทั้งอิทธิพลจากการที่บุคคลรู้สรรพคุณยา การปฏิบัติและค่านิยมของคนในสังคมต่อยา เช่น การยอมรับยาหรือการใช้ยาในพิธีการต่าง ๆ ตลอดจนแนวโน้มของกฎหมายและการลงโทษ บางครั้งยาเป็นสัญลักษณ์ของความเป็นชาย ความมีอำนาจ หรือมีสิทธิต่าง ๆ

**1.4.3.11 วัฒนธรรมของชนชั้นที่มีรายได้น้อย** หมายถึง วัฒนธรรมของกลุ่มชนในสังคมที่มีฐานะการครองชีพต่ำ การศึกษาต่ำ หรือเป็นชนชั้นต่ำกว่าระดับกลาง มีพฤติกรรมเบี่ยงเบนอันขัดกับความสงบเรียบร้อยและศีลธรรมอันดีของสังคม มีแนวประพฤติตามแบบแนวของกลุ่มของแก๊ง มีพฤติกรรมเป็นนักเลง อวดเบ่ง ทำโก้ ไม่มีงานเป็นหลักแหล่ง รับจ้างทำได้ทุกอย่างและชอบทำอะไรแปลกให้เป็นจุดสนใจแก่คนอื่น พวกนี้เป็นพวกสร้างปัญหาแก่สังคมมาก

**1.4.3.12 เศรษฐกิจ** หมายถึง เศรษฐกิจมีความสัมพันธ์กับการก่ออาชญากรรม โดยเน้นว่ามีสาเหตุมาจากความยากจน ความแตกแยกและอาชญากรรมเป็นปรากฏการณ์ในสังคมอุตสาหกรรมซึ่งมีความเจริญรุ่งเรืองทางเศรษฐกิจ การประสบปัญหาค่าใช้จ่ายไม่เพียงพอในการเลี้ยงชีพ หรือเลี้ยงดูครอบครัว และมีหนี้สินจำนวนมาก

**1.4.3.13 การถูกประทับตรา** หมายถึง กระบวนการในการอธิบายปรากฏการณ์ที่ทำให้คนดี ๆ กลายเป็นคนเลว เป็นกระบวนการที่ทำให้ผู้กระทำผิดกลายเป็นอาชญากร หรืออาจเรียกว่า กระบวนการประทับรอยมลทิน เช่น จำเลยบางคนที่เป็นคนดี ได้รับการปฏิบัติอย่างไม่เป็นธรรม หรือเกินสมควรกว่าเหตุ โดยเฉพาะอย่างยิ่งในการถูกจับกุมคุมขังจนกระทั่งทำให้เกิดความรู้สึกเคียดแค้นชิงชังสังคมไปในที่สุด และเมื่อพ้นคดีหรือพ้นโทษไปแล้วก็มักจะดำเนินชีวิตไปในทางที่เป็นปฏิปักษ์สังคม

**1.4.4 ยาเสพติด** หมายถึง สารเคมีหรือวัตถุชนิดใด ๆ ซึ่งเมื่อเสพเข้าสู่ร่ายกายไม่ว่าจะโดยรับประทานดมสูบฉีดหรือด้วยประการใด ๆ แล้วทำให้เกิดผลต่อร่ายกายและจิตใจในลักษณะสำคัญ เช่น ต้องเพิ่มขนาดการเสพเรื่อย ๆ มีอาการถอนยาเมื่อขาดยา มีความต้องการเสพทั้งทางร่ายกายและจิตใจอย่างรุนแรงอยู่ตลอดเวลาและสุขภาพทั่วไปจะทรุดโทรมลงกับให้รวมตลอดถึงพืชหรือส่วนของพืชที่เป็นหรือให้ผลผลิตเป็นยาเสพติดให้โทษ หรืออาจใช้ผลิตเป็นยาเสพติดให้โทษ และสารเคมีที่ใช้ในการผลิตยาเสพติดให้โทษดังกล่าวด้วย

**1.5 ประโยชน์ที่คาดว่าจะได้รับ**

การศึกษาวิจัยในครั้งนี้ สามารถนำผลที่ได้ไปใช้ในการแก้ไขปัญหาการกระทำความผิดเกี่ยวกับยาเสพติด และป้องกันผู้ต้องขังกระทำความผิดซ้ำอีกภายหลังพ้นโทษจากเรือนจำไปแล้ว